15.07.2011 18:36  Liisu Lass, Tartu   Seni avalikustab Tartu ülikool kuni järgmise nädala reedeni jooksvalt vastuvõetute esialgseid nimekirju. TÜ ülikooli vastuvõtu peaspetsialist Kaja Karo ütles ERRi raadiouudistele, et hetkel on kõigi õppeastmete peale kokku kantud vastuvõtu nimekirjadesse umbes 2500 sisseastumisavaldust.    Vastuvõtunimekirju on avalikustatud nendel õppekavadel, kus ei ole sisseastumiseksameid või kuhu ei ole kandideerinud välismaalased.    Eritingimustel esitas loodus- ja tehnoloogiateaduskonda tänavu avalduse nii palju soovijaid, et nad võtaksid ära peaaegu kõik tasuta õppekohad. Dekanaadi juhataja Virve Käärik ütles aga, et praegustes nimekirjades tuleb ilmselt väga suuri muutusi ja lootust ei peaks kaotama ka need, kes hetkel nimekirjade järgi ülikooli õppima ei pääse.    Lävendipõhise vastuvõtu kaotamine annab tunda ka õigusteaduskonnas. 202-le bakalaureuseastme õppekohale esitati tänavu üle tuhande avalduse, mida on pea kaks korda rohkem kui eelmisel aastal. Teaduskonna dekaan Jaan Ginter ei osanudki öelda, miks on sel aastal tung nii suur. "Ilmselt inimesed on aru saanud, et tegelikult juristidel on tulevikku," arvas Ginter. Ta avaldas veendumust, et avalduste arvu kasvule aitas kaasa lävendi kadumine.    Kui eelnevatel aastatel sai õigusteaduskonda riigieelarve  välisele kohale eksamitulemustega, mille punktisumma oli 60, siis praegu on vastuvõtunimekirjade viimase koha punktisumma kahekümne võrra kõrgemal.    Lõplik selgus vastuvõetute kohta saabub 29. juuli südaööl.